Birgit Carmen Bisgaard var ansat ved Dansk Politi i 40 år.  Efter nogle år i København kom hun til Glostrup Politi, hvor hun arbejdede i forskellige afdelinger.

De sidste mange år var hun beskæftiget med hittegods og vanskelige sager som udsat bohave.

Birgit var en meget stærk person, som altid har klaret sig selv og sin familie.  Hun var som tillidsmand meget respekteret, men havde altid sine meninger, som hun stod fast på.  Kollegernes forhold lå hende meget på sinde.

I 20 år var hun en aktiv person i flere grupper af kolleger. I den ene mødtes de hver anden måned på skift mellem de 8 i gruppen.  Der var mange gode ture til Jægerspris, hvortil turen gik i mange år.  Der blev hygget, spist, grinet og drukket i de weekender, som var med til at bestyrke venskaberne. Engang købte Birgit et par høje, røde træsko, som vi andre syntes var hæslige, men Birgit var ligeglad og brugte dem endda på kontoret, for generelt var hun ligeglad med andres mening. Der var også ture til Tyskland, en enkelt gang til Berlin.  Ellers brugte Birgit ikke mange penge på sig selv.

Birgit havde også en anden venindegruppe, som også vil føle et savn, når Birgit nu ikke er mere.

Birgit holdt meget af dyr og havde schæferhunde, som hun også tog sig meget af.

Efter Birgit blev syg, kunne hun ikke spise, men når veninderne kom til hende, var der altid dækket op med god mad til dem.  En flot præstation, når man tænker på, at hun ikke selv kunne nyde maden.  Som tidligere sagt var Birgit en stærk person, hvilket hun også beviste under hendes mange års sygdom.

Vi husker Birgit som et menneske, der gerne ville hjælpe andre, men sjældent ville tage mod hjælp selv.

Hun var en chick dame, altid velklædt og en god værtinde, der diskede op med lækker mad og råhygge.

Hendes hjem var hyggeligt - væggene var smykket med mange spændende ting fra hendes mors rejser som kahytsjomfru- bl.a. med samurai-sværd, budda-figurer og afrikanske masker.

Når man kom og besøgte hende og kollegerne, da hittegods lå på Ørnebjergvej, skulle man tage sig i agt for ikke at blive kørt ned, hvis Birgit lige skulle prøve en motorcross'er. hittegodskontorets personalestue blev indrettet med sofaarrangement, fuglebur og akvarium, jo Birgit nød også den uformelle omgang med kollegaerne.

Hendes stædighed kunne både være en irritationsfaktor men havde også en vis form for underholdningsværdi.

På trods af vore savn vil Birgit blive stående som en person, vi aldrig glemmer.